ועדת העבודה, הרווחה והבריאות, כנסת 20, פרוטוקול מספר 223, 2016-03-29 09:44

אלי אלאלוף: בוקר טוב.

אלי אלאלוף: אני מתנצל על האיחור.

אלי אלאלוף: עזבנו את בניין הכנסת בשעה 5:15 לפנות בוקר.

אלי אלאלוף: היום ה-29 במרץ 2016, י"ט באדר ב' התשע"ו, השעה 09:44 ואני מתכבד לפתוח את ישיבת ועדת העבודה, הרווחה והבריאות.

אלי אלאלוף: אנחנו מנצלים את הדקות האחרונות כדי לנסות וללטש את התקנות שהן בהסכמת שר הבריאות.

אלי אלאלוף: אתם יודעים שתקנות רק השר יכול להציע.

אלי אלאלוף: הכוונה היא לאשר היום סופית את התקנות האלה, דבר שיסגור את כל החקיקה הנדרשת לרופאי השיניים.

אלי אלאלוף: קודם כל, אני מברך את השר אלקין באופן אישי ואת שר הבריאות הרב ליצמן.

אלי אלאלוף: במשך כל הלילה היינו בדיונים ובאמת כל הכבוד על המעורבות הנפלאה שלהם.

אלי אלאלוף: אני מודה לצוות משרד הבריאות שגם היה בתמונה לכל אורך המהלך הזה.

אלי אלאלוף: אני רוצה לציין שהמסלול הבא שיבוא לאישור הוא לגבי הרוקחים, אחר כך הרופאים ואחר כך האחיות.

אלי אלאלוף: נשתדל לסיים את המעגל הזה כדי שהכוחות הרפואיים יכולים לחזור הביתה או להצטרף אלינו לבית הזה.

אלי אלאלוף: אדוני השר, אתה רוצה לומר כמה מילים?

זאב אלקין: אדוני היושב ראש, אני מודה לך על הטיפול המסור, העקבי והמהיר גם בחוק בזמנו וגם בתקנות.

זאב אלקין: אני גם רוצה להודות – הוא לא כאן אבל נציגיו כאן – לשר הבריאות ולאנשי משרד הבריאות על כך שבה

זאב אלקין: חלט עמדו כאן בדרישות של החוק והביאו את התקנות מהר מאוד.

זאב אלקין: כולנו מכירים לא פעם ולא פעמיים מצבים שהכנסת מחוקקת ואז החוק נשאר כאות מתה כי התקנות לא באות לאישור הוועדה אבל כאן הייתה באמת עבודה אמיתית של משרד הבריאות ושל שר הבריאות באופן אישי כדי להשלים את המהלך הזה ולהביא את התקנות.

זאב אלקין: על כך תודתי.

זאב אלקין: אני חושב שאישור התקנות, מחכים לו הרבה מאוד רופאי שיניים, גם כאלה שעלו וגם כאלה – ואולי חשוב יותר – שרוצים לעלות.

זאב אלקין: מדובר על אנשים שקיבלו השכלה בתחום, עברו את כל הבחינות בארצות המוצא שלהם, עבדו בתחום, הוכיחו את עצמם מבחינה מקצועית ולמעשה היום מדינת ישראל תגיד להם שהם אורחים רצויים כאן והם יכולים לבוא ולעבוד.

זאב אלקין: היום השוק הזה של רפואת השיניים נפתח ויש מהלך מבורך של שר הבריאות שהופך את רפואת השיניים לילדים כניתנת חינם, נפתחים הרבה מקומות חדשים, הקופות מקדמות רפואת שיניים ולכן בהחלט מדינת ישראל פותחת את שעריה בפני רופאי שיניים שאגב, היא חוסכת בזה הרבה כסף כי מישהו אחר השקיע בהשכלתם באותן מדינות בהן הם למדו.

זאב אלקין: לכן יש כאן מהלך שהוא מבורך גם לעלייה וגם לרפואת שיניים בישראל.

אלי אלאלוף: גם לתושבים חוזרים.

זאב אלקין: גם לציבור.

זאב אלקין: נכון, גם לתושבים חוזרים.

אלי אלאלוף: עוד מישהו רוצה להוסיף משהו?

זאב אלקין: אנחנו מחכים לנוסח הסופי.

זאב אלקין: הנוסח שמונח, הוא לא סופי.

<ארנון אפק: אני המשנה למנכ"ל משרד הבריאות.

<ארנון אפק: קודם כל, תודה רבה גם לשר הקליטה ולחבר הכנסת אלאלוף על העבודה המשותפת יחד אתנו ועם הרב ליצמן.

<ארנון אפק: אני חושב שכאשר אתה ניגש חיובית לנושא, אתה יכול למצוא פתרונות שילכו על העולם של הדאגה המשותפת לכולנו לבריאות הציבור בישראל יחד עם האפשרות לקלוט עלייה ברמה כל כך גבוהה.

<ארנון אפק: בעינינו זאת הזדמנות אדירה לקדם בכלל את עולם הרפואה בישראל, וזאת לא בושה להגיד ציונות, ולקלוט עלייה שהיא חלק מיעדי מדינת ישראל.

<ארנון אפק: לכן אנחנו גם עובדים עם נציגי העולים והארגונים בארץ ומשתפים אתם פעולה.

<ארנון אפק: אני מאוד מקווה שהשלב הבא באמת יהיה בנושא הרוקחות שם אנחנו סגורים על מודל שיכול להיות משותף.

<ארנון אפק: אנחנו צריכים להמשיך לכלל המקצועות.

<ארנון אפק: מבחינתנו זאת רק תחילת הדרך ויש לנו עוד הרבה מאוד מה לעשות כדי באמת להביא לקליטה ואנחנו נעבוד יחד עם הנציגים כדי באמת למצוא את הפתרון.

<ארנון אפק: אני יודע שהרצון של כולם הוא רצון חיובי.

<ארנון אפק: בסופו של דבר גם צריך לזכור שאנחנו אנשי מקצוע וצריכים להגדיר ולהגיד את העמדה המקצועית שלנו אבל בסופו של דבר הריבון היא הכנסת והממשלה והשר ליצמן במקרה שלנו, והם צריכים בסופו של דבר לקבל את ההחלטות שמאזנות בין כל האיזונים ובאיזונים האלה נמצא הפתרון הטוב.

<ארנון אפק: אני אומר את זה בעיקר לידידיי וחבריי מהגופים המקצועיים שתפקידנו כמובן, כל אחד, לעמוד על הצד המקצועי אבל בסופו של דבר מי שמחליט, זאת הכנסת והממשלה במקרה הזה.

<ארנון אפק: צריך גם ללמוד לקבל את זה.

<ארנון אפק: אני רוצה גם לומר את זה כביקורת לעצמנו.

<ארנון אפק: אני חושב שהעובדה שאנחנו לאורך שנים היינו מאוד שמרניים ובלתי מתפשרים, במידה רבה גרמה לכך שנוצרה אווירה שלילית וצריך להגיד את זה.

<ארנון אפק: אני חושב שזה הזמן לשתף כולנו פעולה ולמצוא שיווי משקל ופתרונות כי אני אומר לכם שגם בישיבה עם נציגי העולים ועם הרופאים ורופאי השיניים וכלל המקצועות, כולם יכולים להתאחד סביב השילוב הזה של קליטת עלייה ומתן שירות רפואי טוב לאזרחי מדינת ישראל.

אלי אלאלוף: אני חוזר ואומר שבזכות העולים החוק הזה שונה אבל הוא טוב לכל התושבים החוזרים והעולים במיוחד.

אלי אלאלוף: אני רוצה שיהיה ברור לכולם וכולם ירגישו נוח כי זה חוק שכמו כל החוקים חייב להיות אוניברסלי.

<ניקול מסטבאום כהן: אני מייצגת יחד עם חבריי לכיתה את הסטודנטים.

<ניקול מסטבאום כהן: אני סטודנטית שנה שישית לרפואת שיניים בהדסה עין כרם ואני נמצאת כאן עם חבריי לכיתה.

<ניקול מסטבאום כהן: היה לנו חשוב לבוא ולהפגין את הנוכחות שלנו כאן היום.

<ניקול מסטבאום כהן: אני חושבת שבסך הכול באנו להשמיע את הקול שלנו.

<ניקול מסטבאום כהן: אנחנו מברכים על קליטת עלייה ועל זכות השיבה אבל אנחנו מאוד מודאגים מהרמה המקצועית של העולים שמגיעים.

<ניקול מסטבאום כהן: אנחנו חושבים שאם מגיע עולה חדש והוא צריך לאמת את רישיון הנהיגה שלו כדי לעלות על הכביש, מן הסתם כדאי גם לאמת את היכולת שלו לטפל באנשים, במיוחד שרפואת שיניים היא תחום שכל אחד יכול לפתוח קליניקה ולעבוד ללא רגולציה וזה לא כמו רופא בבית חולים כללי שיש פיקוח של רופאים נוספים, פרופסורים וכדומה.

<ניקול מסטבאום כהן: אנחנו מאוד מצרים על העובדה שחמש שנים זאת תקופה מאוד קצרה ואני לא מבינה איך אפשר לקרוא בה לרופא ותיק.

<ניקול מסטבאום כהן: חמש שנים, אלה בסך הכול צעדים ראשונים בתחום.

<ניקול מסטבאום כהן: ראשי משרד הבריאות בסך הכול לא המליצו על חמש שנים אלא זה משהו שנכנס כמחטף.

<ניקול מסטבאום כהן: אני גם מוסרת כאן את עמדתו של דיקן הפקולטה שמאוד מודאג גם הוא מהסיבה שהעולים החדשים שמגיעים ועושים קורסים אצלנו בפקולטה מתקשים לעבור את המבחנים.

<ניקול מסטבאום כהן: בזמן האחרון הם נדרשו לקבל שעות קליניות נוספות כדי שילמדו אותם ויעזרו להם להבין את רזי המקצוע, אפילו את הדברים הבנאליים והבסיסיים.

<ניקול מסטבאום כהן: אני לא אכנס כאן למונחים מקצועיים בתחום.

אלי אלאלוף: שכבר יודעים אחרי שנה חמישית ללימודים.

אלי אלאלוף: שם יש ידע ויכולות ואפילו היכולת לשפוט אחרים.

אלי אלאלוף: מעניין.

אלי אלאלוף: חמש שנים במקצוע, זה כלום, במיוחד אם זה בחוץ לארץ.

אלי אלאלוף: הכול כאן.

אלי אלאלוף: אין רופאי שיניים שמפשל כאן, שלמד בכל אחד מבתי הספר המפוארים.

אלי אלאלוף: איזו התנשאות זאת?

אלי אלאלוף: כך מתייחסים?

<ניקול מסטבאום כהן: אני אומרת את הדברים מתוך דאגה אמיתית לבריאות הציבור.

אלי אלאלוף: את פוסקת.

אלי אלאלוף: מחטף, לא יודעים, הם ברמה נמוכה.

<קריאה: לא.

<קריאה: רק צריך לבחון את זה.

אלי אלאלוף: לא שאלתי אותך גברת.

אלי אלאלוף: אני מדבר על הדוברת.

אלי אלאלוף: אני שמח לראות אתכם כסטודנטים שבאים ללמוד ולהעיר, אבל אל תהפכו לשופטים.

אורן אסף חזן: סליחה שאני מתערב אבל היא לא מדברת בהתנשאות.

אורן אסף חזן: אני לא מכיר אותה אבל היא לא מדברת בהתנשאות אלא היא מדברת מהלב.

אורן אסף חזן: צריך לשים את הדברים על השולחן.

אלי אלאלוף: אל תתערב.

<ניקול מסטבאום כהן: אני ממש לא באה ממקום מתנשא.

<ניקול מסטבאום כהן: אני באה ממקום שהיום אם רפואת שיניים, כמו שאמרת, מוענקת בחינם לילדים, כל עולה שהגיע ואנחנו לא בהכרח יודעים מהי רמתו ומשרד הבריאות בעצם פוטר אותו ממבחן ופוטר את היכולת לדעת מה הרמה שלו, פותח קליניקה ואולי אפילו בביתו ומטפל בחינם בילדים ואין אף אחד שבאמת יודע וראה עבודה שלו.

<ניקול מסטבאום כהן: לעלות על הכביש הוא כן צריך לעבור מבחן, אבל לטפל בילד בקליניקה פרטית שהוא פתח, לא.

אלי אלאלוף: הדיון הזה היה ארוך ונמשך כמעט שנה.

אלי אלאלוף: הנושא הזה לא טופל בצורה של מחטף אלא הוא טופל בצורה הכי רצינית.

אלי אלאלוף: משרד הבריאות וכל הצוותים המקצועיים של משרד הבריאות דנו בזה.

אלי אלאלוף: לא כופפנו ידיים של משרד הבריאות.

אלי אלאלוף: משרד הבריאות כאן לוקח אחריות גדולה על כל אחד מהעובדים של מערכת הבריאות ואף אחד לא חייב אותם לעשות משהו.

אלי אלאלוף: מותר לנו כנבחרי העם לבוא ולהבין את התהליך ולנסות להגמיש אותו וזה מה שנעשה.

<דורון דינאי: אני מייצג את ההסתדרות לרפואת השיניים.

<דורון דינאי: אני מציין שעד עכשיו עוד לא קיבלנו טיוטה שכנראה אמורה לבוא לדיון בפני הוועדה הנכבדה.

<דורון דינאי: אני כרגע מקדים הערות כלליות ביחס לטיוטה שהועברה אלינו לפני כמה ימים.

אלי אלאלוף: לא.

אלי אלאלוף: אל תתייחס אליה.

<דורון דינאי: מעבר לזה, אני כן רוצה לומר כמה דברים כלליים.

<דורון דינאי: אף אחד בחדר הזה לא חולק על החשיבות של קליטת עלייה.

<דורון דינאי: גם אין טעם להיכנס ולתת בנושא הזה דרשות כי זה משותף לכל היושבים סביב השולחן הזה, בוודאי לכבוד היושב ראש ולשרים הנכבדים, וזה לא נושא לדיון.

<דורון דינאי: יחד עם זאת, אני חושב שבכל זאת – והתחילה לדבר הדוברת הקודמת אותה אני רוצה לחזק – יש שני דברים שצריך להביא אותם בחשבון ואנחנו הרי לא יושבים עכשיו לדון מחדש בתיקון החוק שהתקבל אלא דנים בתקנות.

<דורון דינאי: כן צריך להביא בחשבון כאשר ממלאים תוכן בתקנות ויש כאן אפשרויות רבות למלא תוכן, החוק גם קובע כל מיני דרישות, כן צריך להביא בחשבון, מעבר כמובן לקליטת העלייה שאין מחלוקת על הצורך בה, שמדובר בהכשרה מקצועית במקצוע של בריאות הציבור.

<דורון דינאי: בריאות הציבור הוא נושא שתמיד זוכה ליחס רגיש במיוחד גם מצד כמובן המיניסטריון המקצועי אבל גם לא פחות מצד הכנסת שאיש לא חולק על כך שהיא בראש הפירמידה.

<דורון דינאי: צריך גם לזכור שברגע שבן אדם מקבל רישיון, זהו, הוא יוצא לדרך ואי אפשר לקחת את זה לאחר מכן בגלל שפתאום התגלה שהייתה טעות או לפחות זה לא כל כך פשוט לקחת ממנו וזה לכל החיים.

<דורון דינאי: הפיקוח, כפי שנאמר בצדק על רופאי השיניים, בגלל אופן ביצוע העבודה המקצועית שלהם, בדרך כלל ב-ד' אמות של מרפאתם, קשה מאוד לנהל את הפיקוח.

זאב אלקין: אתם מציעים להדק את הפיקוח על כל רופאי השיניים בארץ?

זאב אלקין: נמצאים כאן אנשי משרד הבריאות והם ישמחו לקבל רעיונות להידוק הפיקוח.

אלי אלאלוף: על רופאי השיניים בכלל.

<דורון דינאי: תנאי הכניסה למקצוע מביאים היום בחשבון, כמו שהם צריכים להביא בחשבון, ויצטרכו להביא את זה בחשבון גם אחרי התקנות, את העובדה שברגע שניתן הרישיון, היכולת לדעת אם עשינו טעות או לא, היא מאוד מאוד מצומצמת.

<דורון דינאי: לחכות עד שהטעויות יתבררו, זה כמובן מחיר כבד מאוד.

<דורון דינאי: לכן צריך לעניות דעתנו – ובאמת אני אומר את זה בכל עניות הדעת - להיות מאוד מאוד זהיר.

<דורון דינאי: תקנות דומות נקבעו לרופאים כבר בשנת 1988 ותוקנו מאז כמה פעמים לגבי מתי יינתן פטור מחובת בחינת רישוי.

<דורון דינאי: זאת אומרת, אנחנו לא נכנסנו כאן לקרקע לא חרושה.

<דורון דינאי: יש קרקע חרושה ועשו אותה אצל הרופאים.

<דורון דינאי: מעניין לראות את ההסדרים.

<דורון דינאי: אני לא אכנס לפירוט עכשיו כי עוד אין בפנינו טיוטת תקנות קונקרטית, אבל כשתהיה הטיוטה, אנחנו נראה לפחות - אלא אם כן נעשה בה שינוי דרסטי ממה שאני ראיתי לפני כמה ימים - שהדרישות עם הפטורים ועם הרצון לקלוט עלייה שכבר שוקלל לתוך התקנות הקיימות אצל הרופאים, הקיימות ותוקנו כמה פעמים, נראה פער אדיר ולא לטובה בנושא של רפואת שיניים.

<דורון דינאי: אני עוד לא הצלחתי לשמוע אף אחד שיסביר לי למה דווקא ברפואת שיניים צריך להסיר - - -

אלי אלאלוף: אל תדאג.

אלי אלאלוף: נחזור גם לרופאים.

<דורון דינאי: יכול להיות שתחזרו או לא, אבל כרגע יש תקנות.

זאב אלקין: יש מדינות בהן לא צריך חמש שנים, אז אתה מציע לבטל כאן חמש שנים?

<דורון דינאי: לרופאים יש מנגנון שכולל בין השאר הסתמכות על בדיקת הרישוי האמריקאית, USML, ולנו אין את זה בכלל ולמעשה אני רוצה גם להזכיר שהתיקון לחוק שהתקבל כאן לפני זמן קצר מאוד הביא בחשבון את העובדה שיש בעיה בעניין הזה והתנה כל מיני דרישות נוספות לפטור, בין השאר שהעוסק שרוצה לקבל את הפטור יהיה גם כזה שעסק ברמה מקצועית הולמת.

זאב אלקין: זה מופיע גם בתקנות.

<דורון דינאי: הבעיה היא לא רק לצטט את החוק בתקנות שזה דבר חסר ערך מבחינה משפטית אלא הבעיה היא איך בפועל בודקים את הרמה המקצועית ההולמת.

אלי אלאלוף: אני מבין שלפי דעתך אנחנו צריכים להתחיל הכול מאפס.

<דורון דינאי: לא.

אלי אלאלוף: למה אין לזה כל ערך משפטי?

אלי אלאלוף: זה הבסיס, זה החוק.

אלי אלאלוף: התקנות באות להשלים.

<דורון דינאי: מחוקק המשנה צריך לקבוע איך בודקים את הרמה המקצועית ההולמת.

<דורון דינאי: זאת המלאכה של מחוקק המשנה.

<דורון דינאי: אני כן אוסיף ואומר שהתקנות האלה לא קיימו לגביהן חובת התייעצות כפי שהחוק דורש עם ההסתדרות לרפואת שיניים.

<דורון דינאי: הראיה שאפילו עכשיו יש טיוטה שעוד לא ראינו בכלל ולכן איך אפשר לדבר בכלל על התייעצות?

<דורון דינאי: לא התקיימה חובת ההתייעצות ואני אומר את זה לפרוטוקול במלוא מובן המילה, בוודאי ובוודאי כאשר מדובר בטיוטה שעכשיו הכינו אותה.

<דורון דינאי: לא שאני חלילה ממעיט בהשקעה של האנרגיה שהושקעה כאן בניסיון לקדם את הדברים, אבל אותנו לא הכניסו לתמונה.

אלי אלאלוף: תודה אדוני.

אלי אלאלוף: יש זמן מוגבל לכל אחד מהדוברים.

<דורון דינאי: אני רק מציין את זה למען הדיוק.

אלי אלאלוף: ביקשתי שתפסיק.

אלי אלאלוף: אני מבקש ממשרד הבריאות להגיב.

אלי אלאלוף: בבקשה.

<אביטל וינר אומן: לגבי חובת ההתייעצות.

<אביטל וינר אומן: ברגע שנוסחה הטיוטה, העברנו אותה למועצה המדעית.

<אביטל וינר אומן: הכנסת קבעה זמן מאוד קצר להתקנת התקנות בשל הדחיפות שלהן.

<אביטל וינר אומן: אכן לא ניתנה תקופה ארוכה כמו שתמיד נותנים כי התקופה הייתה קצרה באופן כללי.

<אביטל וינר אומן: עם זאת, הטיוטה הועברה למועצה המדעית.

<אביטל וינר אומן: בשל בקשה של המועצה המדעית ביקשנו מכבודו שבועיים נוספים וניתנה תקופה נוספת להעברת ההערות אבל עד היום לא קיבלנו הערות רשמיות מהמועצה המדעית.

<אביטל וינר אומן: לעמדתנו חובת ההתייעצות קויימה.

<דורון דינאי: לא נכון אדוני.

<דורון דינאי: אני שלחתי ויש לי גם את המכתבים.

<דורון דינאי: שלחתי הערות שלא היו שלמות אבל כן היו הערות מפורטות מאוד בכתב וגם ציינתי שההערות הן לא שלמות מהסיבה הפשוטה שהמועצה המדעית נבחרה לתפקידה רק לפני שבועות ספורים ועוד לא גמרו להרכיב אותה.

אלי אלאלוף: אדוני, יש גבול.

<ישראל קפה: אני יושב ראש המועצה המדעית של ההסתדרות לרפואת שיניים.

<ישראל קפה: אמנם נבחרתי לפני כשלושה שבועות ולא היה שום דיון.

<ישראל קפה: המועצה המדעית עוד לא התכנסה ועוד לא היה שום דיון ושום התייעצות אתה בקשר לנושא הזה.

זאב אלקין: איך הצלחתם להעביר הערות?

<ישראל קפה: אני לא יודע.

<ישראל קפה: לא הועברו הערות בשם המועצה המדעית.

<ישראל קפה: לא הייתה התייעצות.

<ישראל קפה: אני אף פעם לא קיבלתי משהו בנושא הזה.

<דורון דינאי: אם ירשה לי כבוד היושב ראש בגלל שהשאלה נשאלה.

<דורון דינאי: הוא לא משפטן ועם כל הכבוד אי אפשר להציג לו שאלה כזאת.

<דורון דינאי: השאלה היא משפטית.

<דורון דינאי: חובת התייעצות היא לא דבר שמוגדר בתחום מקצוע רפואת השיניים.

<דורון דינאי: דרך אגב, משרד הבריאות ידע את זה.

<דורון דינאי: מאחר שרק בתחילת מרץ נעשו הבחירות למוסדות ההסתדרות לרפואת שיניים, עוד לא גמרו להרכיב את המועצה המדעית, בלית ברירה ובלי שזאת אפילו תהיה התייעצות של ממש, אני ביקשתי את אישורו של היושב ראש הנבחר להוציא הערות ראשוניות והן יצאו בכתב אבל זאת לא הייתה התייעצות.

<דורון דינאי: מה גם שכרגע אני מבין שיש בכלל שינויים נוספים עליהם בכלל לא דיברו אתנו.

<דורון דינאי: אז איזו התייעצות הייתה כאן?

<ישראל קפה: המועצה המדעית עדיין לא התכנסה ואני חושב שכולם, גם במועצה המדעית וגם אני, בעד עלייה ובעד הכול אבל צריך לקבוע בתקנות באיזושהי צורה מהי רמה מקצועית הולמת.

<ישראל קפה: זאת בעצם ההערה היחידה.

<ישראל קפה: כל שאר הדברים שכתובים בחוק הם בעצם דברים שמקובלים על כולם, כולל ההסתדרות לרפואת שיניים, כולל המועצה המדעית ואני חושב כולל בתי הספר לרפואת שיניים.

אלי אלאלוף: פרופסור אפק, יש התייחסות?

<ארנון אפק: אנחנו נבקש בפן המשפטי על מנת שיירשם בפרוטוקול ואז אני ברשותך אתייחס.

<אביטל וינר אומן: רק לגבי חובת ההיוועצות.

<אביטל וינר אומן: אני רוצה להזכיר שלוח הזמנים לא נקבע על ידי משרד הבריאות אלא על ידי הכנסת.

<אביטל וינר אומן: אנחנו עמדנו בלוח הזמנים ולא יכולנו בלוח הזמנים הזה להתחשב בעובדה שהתחלפה המועצה המדעית.

<אביטל וינר אומן: המועצה הקודמת יכלה לדון בנושא הזה או לכנס כינוס דחוף של חברי המועצה החדשים.

<אביטל וינר אומן: שלחנו את הטיוטה וכמו שנאמר כאן שחור על גבי לבן, לא הועברו ההערות.

<אביטל וינר אומן: מבחינתנו החובה קוימה.

<דורון דינאי: לא נכון.

<דורון דינאי: יש לי מכתבים אליך שמציינים במפורש את ההערות וגם כתבתי שאלה הערות.

<דורון דינאי: את אומרת דברים שהם לא נכונים.

אלי אלאלוף: אדוני, אני מבקש לשמור על סדר הדיון.

<ארנון אפק: אדוני היושב ראש, אני עוד פעם אומר שהריבון במדינת ישראל זאת הכנסת.

<ארנון אפק: אני חושב שהעמדה הובעה בפניה והכנסת בוודאי שקלה יחד עם שר הקליטה ושר הבריאות את השיקולים לכאן ולכאן ואת שיווי המשקל הנדרש בין החובה שלנו לקלוט עלייה כי זאת מהות קיומה של מדינת ישראל והשמירה על בריאות הציבור שזה הפן השני שקיים.

<ארנון אפק: לגבי ההערות, לגבי רפואה, אני מזכיר, כמו שאמר השר אלקין, יש מדינות שיש לגביהן פטור מלא ויש גם בחינות אחרות כמו הבחינות של ה-USML.

<ארנון אפק: הכנסנו אותן לתוך המערכת ובסופו של דבר הסיטואציה ממנה יצאנו הייתה קיצונית עד מאוד ולא סבירה ומי שמכיר את רמת רפואת השיניים והרפואה והמקצועות האחרים בצרפת כדוגמה, שזה הנושא שדנו בו, רואה רמה גבוהה מאוד.

<ארנון אפק: כן, משרד הבריאות באמצעות האגף לבריאות השן, מחויב לבצע פיקוח ובקרה.

<ארנון אפק: אם חושבת הסתדרות רפואת השיניים והמועצה המדעית שיש להגביר את הפיקוח והבקרה ולמצוא מודלים של בקרת עמיתים, גם בעולם רפואת השיניים, אנחנו יותר מאשר פתוחים לשמוע ולהקשיב.

<ארנון אפק: דוקטור זוסמן שיושב כאן

<ארנון אפק: לצדכם ישמח לשמוע על רעיונות בהם נגביר מחד את הפיקוח והבקרה לכלל רופאי ישראל, לכל הרופאים ורופאי השיניים שכאן עובדים במדינת ישראל, כדי שבאמת נוודא גם את המענה וגם ההכשרות הנוספות הנדרשות לאחר קבלת התואר ברפואת שיניים.

<ארנון אפק: כל המערכת הזאת, אם אתם חושבים, תציעו הצעות ואנחנו נדון בהן ונראה איך אפשר באמת לשפר את איכות רפואת השיניים בישראל.

אלי אלאלוף: יש עוד חברים שרוצים להתייחס?

<דוד טיבי: (דבריו נאמרים בצרפתית).

<ישראל קפה: זאת לא שפה רשמית במדינת ישראל.

<קריאה: הוא אמר שיתרגמו אותו.

<קריאה: תתבייש לך.

<ישראל קפה: על מה?

<קריאה: בבקשה אדוני היושב ראש, תענה לו.

אלי אלאלוף: אני אדבר רק בצרפתית.

אלי אלאלוף: זה יעזור לך?

<ישראל קפה: לא.

אלי אלאלוף: בבקשה, אתה לא מנהל את הישיבה ואתה לא אחראי עליה.

אלי אלאלוף: יש לי סמכות אחת שאני לא אוהב להפעיל אותה אבל על דברים כמו שאתה אומר ואתה עושה כרגע, זה סימן לפגיעה בעלייה.

אלי אלאלוף: הערה מסוג שלך.

אלי אלאלוף: עד כדי כך אנחנו אטומים להבנתכם?

אלי אלאלוף: מה זה כאן?

אלי אלאלוף: הבן אדם ידבר איך שבא לו, בשפה שהוא ירצה ואנחנו נתרגם את הדברים כך שכל אחד יבין.

<דוד טיבי: (דבריו נאמרים בצרפתית ומתורגמים לעברית).

<דוד טיבי: אני דוקטור טיבי, אני עליתי לארץ לפני שנתיים, אני רוצה להזכיר שצרפת היא מדינה מאוד מפותחת, יש הכשרה אותה אנחנו עוברים במהלך כל הקריירה מעבר לדיפלומה המאוד תחרותית שקיבלנו בצרפת.

<דוד טיבי: ניתחתי אלפי אנשים בצרפת וזה אומר שהמבחן הפרקטי לא בודק את הדברים הכי חמורים מבחינה בריאותית שזאת הרדמה וכירורגיה אבל את זה עשיתי במשך עשרים שנים עת עבדתי כרופא שיניים בצרפת.

<דוד טיבי: יש אנשים שנוסעים במיוחד מישראל לצרפת כדי לקבל טיפול ברמה גבוהה שם.

<דוד טיבי: טיפלתי בשר הקליטה לשעבר זכרונו לברכה זאב בוים.

<דוד טיבי: החוק ביטל את מסלול הבחינות מפני שהובן שהמסלול אינו נכון ובעצם בדקו אותו – אני מדבר על המבחן הפרקטי – על שן פלסטיק.

<דוד טיבי: לעומת זאת, אני טיפלתי במשך עשרים שנים במטופלים בצורה מצוינת וברמה מאוד גבוהה ואין השוואה בין שן פלסטית לכל העבודה המעשית שעשיתי.

<דוד טיבי: אני חושב שזה מסר מאוד שלילי שמועבר לצרפת כאשר רוצים שמי שנכשל במבחן המעשי, לא יוכל להתחיל לעבוד.

<דוד טיבי: זה מסר מאוד שלילי.

<דוד טיבי: שוב, תיקון החוק הוכיח שכולנו הגענו למסקנה שמסלול הבחינה הזאת העיונית והמעשית לא באמת בודקת את רמת הרופא לעומת הניסיון האמיתי שהוא צבר במשך השנים.

אלי אלאלוף: תודה רבה.

<דורון דינאי: תשובה אחת ברשות אדוני.

אלי אלאלוף: לא.

אלי אלאלוף: אל תתווכח אתי.

<דורון דינאי: אני לא מתווכח.

<דורון דינאי: אני מבקש רשות לומר שורה אחת.

אלי אלאלוף: לא.

אלי אלאלוף: תן לאחרים להתבטא.

<לאה חיה אקהרד: סטודנטית שנה שישית לרפואת שיניים.

<לאה חיה אקהרד: נגיד שאתם צודקים לגבי צרפת, אבל מה עם מדינות אחרות?

<לאה חיה אקהרד: עד כמה שאני מבינה החוק תקף גם לגבי שאר המדינות.

<לאה חיה אקהרד: נניח שבצרפת הרמה היא מעולה והיא גבוהה, כירורגיה ברמה הכי גבוהה, אבל מה עם מדינות אחרות?

<לאה חיה אקהרד: אנחנו לא מדברים רק על העולים מצרפת.

<לאה חיה אקהרד: אני עולה מצרפת.

אלי אלאלוף: רשמנו את השאלה.

אלי אלאלוף: משרד הבריאות, תכינו תשובה אבל לפני כן נקבל עוד שאלות.

רוס: שלום.

רוס: אני מזכ"ל ארגון רופאי השיניים דוברי צרפתית בארץ.

רוס: אנחנו מתעסקים בנושא הזה מעל עשרים שנים ואנחנו מברכים על ההתקדמות המאוד מאוד חיובית של הפטור לרופאים שיש להם חמש שנות ניסיון.

רוס: יש לנו בעיה.

רוס: אנחנו המלצנו לעשרות רופאים לעשות את הבחינה בגלל שאפילו רופא שיניים שיש לו ותק בארץ, אם הוא היה צריך לעשות את הבחינה היום, ואני לא מדבר רק עלי אלא אפילו רופא שיש לו שש, שבע ושמונה שנות ניסיון, הוא לא יכול לעבור את הבחינה כי הבחינה ברמה גבוהה ודורשת הרבה עבודה וחזרה על החומר כדי להצליח בה.

רוס: הבעיה שלנו היא שהמלצנו על סמך שיחות שהיו לנו עם נציגי משרד הבריאות ומשרד הקליטה, ביניהם דוקטור זוסמן ודוקטור רמון שהיא אחראית על המבחן וכל אנשי משרד הבריאות כמו כל אנשי משרד הקליטה, וכל אנשי ארגוני העולים והסוכנות.

רוס: המלצנו לכל רופא שרוצה לעשות את הבחינה לבוא אפילו ללא הכנה כדי לעשות את הבחינה, כדי להרגיש מה הקושי של הבחינה, כדי שבפעם הבאה שהוא יעשה את הבחינה הוא יראה מה רמת הבחינה ומה הוא צריך ללמוד.

רוס: אנחנו נמצאים במצב שהיום יש הרבה רופאים שנכשלו בבחינה ולא בגלל שהם היו רופאים לא טובים או שהם לא ברמה אלא בגלל שהחומר הוא שונה לעומת מה שהם למדו או מה שהם עושים ביום יום במרפאת השיניים שלהם.

רוס: לכן הדאגה שלנו היא הרטרואקטיביות.

רוס: הדאגה שלנו היא לתת אפשרות למי שנכשל בבחינה, כמו שהיה עת הפטור עוד לא היה, חייבים לעשות את הבחינה ומי שעשה את הבחינה, צריך שלוש שנים כדי ליישם את הבחינה.

רוס: אנחנו מבקשים לקחת בחשבון גם את זה ושמי שנכשל בבחינה ועברו שלוש שנים אלו, שהוא ייכנס בפטור וכך לא נעניש אותו כי הוא היה ציוני ועשה את הבחינה כדי לראות אם הוא יכול לעלות עכשיו אלא לתת לו אפשרות לפטור מהבחינה כמו שניתן לכל הרופאים האחרים שעוד לא עשו את הבחינה.

נורית קורן: אני רוצה לשאול אותך.

נורית קורן: יש קורס הכנה למבחן.

נורית קורן: אני הבנתי שאם לומדים בקורס הכנה למבחן, כן עוברים את המבחן.

נורית קורן: מה דעתך בעניין הזה?

רוס: קורס ההכנה למבחן הוא כאן והוא בעברית.

נורית קורן: הבנתי שאפשר לעשות את המבחן גם בצרפת.

רוס: פעם אחרונה שהייתה הכנה למבחן, זה היה לפני כמה שנים.

רוס: הבעיה היא שקורס ההכנה למבחן יכול להיות רק חלקי כי אם צריך לעשות הכנה אמיתית למבחן, הדרישה של משרד הבריאות הייתה, כדי לתת נקודות זיכוי, חודשיים הכנה למבחן.

רוס: זה אומר שעולה חדש שצריך למכור את המרפאה שלו, מכור את הדירה ולסדר את הדברים, צריך בעצם לבוא ארצה ולהיות כאן במשך חודשיים כדי לעשות את קורס ההכנה למבחן.

רוס: זאת אומרת, נותנים פתרון שעל הנייר נראה מאוד יפה אבל כאשר עשינו את ההצעה הראשונה, כאשר בנינו עם הסוכנות ועם פרופסור אהרן פלמון שהוא דיקן הפקולטה לרפואת שיניים בהדסה עין כרם, כאשר בנינו את ההצעה לקורס הכנה למבחן, היו אז בסביבות מאה רופאי שיניים שהיו רשומים בסוכנות בפריז וכאשר עשינו את ההכנה למבחן ועשינו את ההצעה, רק בודדים נרשמו לקורס הכנה למבחן כי זה פשוט לא בפרופורציה להשקעה שצריך להשקיע עת עוזבים את הארץ הקודמת ורוצים לעלות ארצה.

אורן אסף חזן: בוקר טוב.

אורן אסף חזן: אני רוצה לשאול שאלה את משרד הבריאות.

אורן אסף חזן: מבחני רישוי ברפואה, לא ברפואת שיניים, סטודנטים שלומדים בארץ, גם הם קיימים?

<קריאה: לא.

אורן אסף חזן: תופתעו לשמוע את הדברים שיש לי לומר.

אורן אסף חזן: לא קיימים.

<ארנון אפק: זה לא מדויק.

<ארנון אפק: יש הבדל בין רפואת שיניים לרפואה.

<ארנון אפק: ברפואת שיניים זה מבחן ארצי.

<ארנון אפק: ברפואה מי שלומד בארץ, עובר בחינות במסגרת בית ספר לרפואה בו הוא לומד, ומי שלא לומד בארץ ואיננו מאותן מדינות פטור עליהן דובר, עושה או בחינת רישוי או - - -

אורן אסף חזן: אני מדבר על מי שלומד בארץ.

<ארנון אפק: מי שלומד בארץ, יש בחינות שהוא עובר מטעם בתי הספר לרפואה.

<ארנון אפק: אנחנו מכירים בבחינות של בתי הספר לרפואה.

אורן אסף חזן: אני חורג לשנייה אחת מהדיון כי אני מבין את הכאב של הסטודנטים לרפואת שיניים שלומדים בדיוק כמו כל רפואה כללית אחרת.

אורן אסף חזן: אני בדקתי ואני יודע שהתולדה של מבחני הרישוי שעוברים ברפואת שיניים הגיעה דווקא מהכיוון ההפוך.

אורן אסף חזן: כאשר החליטו להחיל את מבחני הרישוי על העולים, אמרו ניישר קו, גם הסטודנטים שלומדים בארץ כדי שלא תהיה איפה ואיפה.

אורן אסף חזן: אני רוצה לבקש דבר הפוך.

אורן אסף חזן: לא תהיה להם בעיה, אני מניח, אם היום נשווה דווקא להם את התנאים שאנחנו מבקשים מהעולים.

אורן אסף חזן: אתה יורד לסוף דעתי?

<ארנון אפק: כן.

אורן אסף חזן: יכול מאוד להיות שזה דיון אחר לגמרי ואני מתכוון לעזור לכם להוביל את הדבר הזה.

אורן אסף חזן: אני מתחייב כאן.

אורן אסף חזן: אני גם אמרתי את זה לשר.

אורן אסף חזן: אני לא חושב שהדבר הזה צריך לבוא אחד על חשבון השני.

אורן אסף חזן: משפט אחד גם לחברת הכנסת נורית קורן וגם לדוקטור מחוץ לארץ.

אורן אסף חזן: תראו, כמעט אין אחד מסביב לשולחן הזה שהיום נמצא על הכביש 10, 15, 20 שנים וילך לעבור מבחן טסט ויעבור אותו.

אורן אסף חזן: על זה אין ויכוח.

אורן אסף חזן: אני אומר לכם את זה מניסיון.

אלי אלאלוף: אתה לא עשרים שנים על הכביש.

אורן אסף חזן: אני 18 שנים על הכביש.

אורן אסף חזן: שמתי ספר על הכיסא והגבהתי את המושב.

אורן אסף חזן: בואו נהיה רגע רציניים.

אורן אסף חזן: אני חושב שיכול להיות כאן פתרון שגם יגרום לסטודנטים לרפואת שיניים להאמין שוב במערכת, גם לא יצא וישתמע מהפה שלהם כאילו הם מתנגדים לעלייה, תהיה כאן איזושהי נקודת פשרה.

אורן אסף חזן: הדבר הזה הוא להשוות.

אורן אסף חזן: אם פעם השוו את התנאים שלהם לעלייה כדי שהעולים לא ירגישו מקופחים, אם אנחנו הגענו להסכמה הזאת על חמש שנים ניסיון וותק, וזה נכון שרופאים בחוץ לארץ עוברים בחינות ועוברים מבחני רישוי, אבל גם כאן.

אורן אסף חזן: הרי בסופו של יום הבוחנים שלהם – תקנו אותי אם אני טועה - הם אלה שגם מעבירים אותם את מבחן הרישוי.

אורן אסף חזן: אותם בוחנים שמלווים אותם שש שנים ומעבירים אותם את אותם מבחנים.

אורן אסף חזן: אני רוצה להגיד לך דבר אחר.

אורן אסף חזן: אני מתכוון לדרוש את זה וללוות את זה ואני אומר את זה גם ליושב ראש הוועדה - אני בטוח שהוא יסכים אתי – שאתם צריכים לעשות היום תהליך הפוך ואז הם יקבלו את התהליך שניתן לקליטת העלייה באהבה, הם ירצו מבחינתם כי בסוף ברפואת שיניים – העיר את תשומת לבי גם השר – בסוף כל אחד בוחר למי הוא הולך בגלל ריבוי הקליניקות, אבל לא צריך שתהליך שהתחיל בצורה הפוכה, להשאיר אותם תקועים מאחור.

אורן אסף חזן: אני רוצה לקבל תשובה על כך.

<ארנון אפק: התשובה היא כלהלן.

<ארנון אפק: אנחנו מדברים על מי כך שמי שמסיים לימודיו בין בארץ ובין בחוץ לארץ, יכול לבוא ארצה ויעבור את הבחינה ויקבל אישור.

<ארנון אפק: הוא לא צריך לחכות חמש שנים.

<ארנון אפק: אנחנו מדברים על אדם שלמד בחוץ לארץ, נבחן בחוץ לארץ, סיים בחוץ לארץ ועבד חמש שנים בחוץ לארץ.

אלי אלאלוף: לפחות חמש שנים.

<ארנון אפק: לפחות חמש שנים.

<ארנון אפק: צודק חבר הכנסת אלאלוף.

<ארנון אפק: הוא עבד חמש שנים.

<ארנון אפק: זאת אומרת, גם היום מי שיבוא לפני חמש שנים, מצבו זהה לחלוטין עם האנשים שסיימו לימודים בארץ.

<ארנון אפק: מי שרכש ניסיון בחוץ לארץ של חמש שנים לפחות, יקבל את אותו פטור.

<ארנון אפק: שוב, זה המצב.

<ארנון אפק: לכן אין אפליה לעומת בוגרי הארץ.

<לאה חיה אקהרד: בחלק מהמדינות הוא נבחן בסטנדרטים שונים.

<ארנון אפק: קצת צניעות לא תזיק גם לנו.

<ארנון אפק: אני בוגר הדסה בארץ כמוכם ואני אומר לכם שגם בחוץ לארץ לומדים מצוין.

<לאה חיה אקהרד: בכל מקום בחוץ לארץ?

<ארנון אפק: קצת צניעות לנו.

<ארנון אפק: רבותיי, צריכה להיות גם לנו צניעות.

אורן אסף חזן: עם כל הכבוד, אני אמנם לא בכיר כמוך, אבל אל תשווה סטודנטים לרפואה כאן, גם רפואת שינים וגם רפואה כללית, לאנשים שהולכים ללמוד בחוץ לארץ כי לא התקבלו כאן.

אורן אסף חזן: הם לא התקבלו כאן מסיבה מסוימת.

אורן אסף חזן: אני רוצה לבקש שיהיה כתוב בפרוטוקול.

אורן אסף חזן: בידיים שלנו פעם אחרי פעם אנחנו מקשים על האזרחים, מקשים על התושבים, נותנים לאנשים להרגיש, סליחה על הביטוי, רע ואני לא רוצה להשתמש בביטויים יותר קשים.

אורן אסף חזן: למה?

אורן אסף חזן: בגלל אטימות שלנו.

אורן אסף חזן: יש חוק מבורך שעוזר לקליטת עלייה.

אורן אסף חזן: נקודה.

אורן אסף חזן: ישבתי כאן גם בדיון הקודם, הבעתי את עמדתי, אני בעד זה ואין על זה ויכוח.

אורן אסף חזן: אבל אם דבר שנולד כתוצאה מכך שרצו להשוות כדי שעולים בעבר לא ירגישו מקופחים -- -

רוס: זאת לא הסיבה.

אורן אסף חזן: סליחה, אני לא מדבר אליך.

אורן אסף חזן: אני אומר דבר הפוך.

אורן אסף חזן: אני כן אומר למשרד הבריאות ואני כן מתכוון ללכת עם זה, דבר הפוך.

אורן אסף חזן: אם היום הבוחנים שלהם הם אלה שגם בסוף מעבירים אותם במבחני הרישוי, אם היום כשאני הולך לרופא אף אוזן גרון שלי או לכל רופא אחר שהתחיל עכשיו ולא עובר שום מבחן רישוי כי כך זה מקובל, אלא עובר מבחן כללי וזה בסדר, אין שום סיבה בעולם לא להשוות את זה גם ברפואת שיניים.

אורן אסף חזן: אז להם לא תהיה בעיה עם החקיקה הזאת.

אורן אסף חזן: הם לא ירגישו מקופחים ולהם תהיה התחושה האישית להיות טובים.

אלי אלאלוף: חברים, לא באנו לפתור את כל בעיות העולם.

אורן אסף חזן: אלה לא כל בעיות העולם.

אורן אסף חזן: אל תיתמם.

אלי אלאלוף: לא.

אלי אלאלוף: אל תיתמם ואל תתקן אותי בכל מילה שאני אומר.

אורן אסף חזן: זה לא על כל מילה שאתה אומר.

אלי אלאלוף: יש הרבה אי דיוקים בדברים שאתה אומר.

אורן אסף חזן: תקן אותי.

אורן אסף חזן: אני אשמח.

אלי אלאלוף: אני לא אתקן.

אלי אלאלוף: אני רוצה לקדם את הנושא ואני אקדם אותו.

אלי אלאלוף: אני לא בא לתקן כל אחד ואחד.

אלי אלאלוף: אני רוצה שנחזור לנושא לשמו התכנסנו ולא שום דבר אחר.

אלי אלאלוף: אל תנסו כאן לתקן את כל העיוותים.

אלי אלאלוף: אם אתם רוצים, אני מוכן להקשיב ולי יש מעמד ויש לי את זה כדי לשרת את הציבור, כולל אתכם.

אלי אלאלוף: אל תביאו עכשיו את הבעיות שלכם ותשימו אותן על נושא שלא לדיון היום.

אלי אלאלוף: כרגע אנחנו דנים בנושאים מאוד חשובים – חזרה הביתה של ישראלים שיצאו ללמוד בחוץ לארץ או של עולים חדשים.

אלי אלאלוף: תאמינו לי שביום שיקבלו רישיון לפעול, האנשים האלה לא יצאו מהרדאר של משרד הבריאות כמו כל רופאי השיניים של המדינה, אלה שלמדו כאן ואלה שלמדו בחוץ לארץ, אלה שהתמחו בצורה בלתי רגילה ואלה שצריכים תיקון ואתם יודעים כמוני שגם אלה שיצאו מהאוניברסיטאות כאן, ואני מעריך אותם ומעריץ חלק גדול מהאנשים שיצאו מהאוניברסיטאות כאן, אבל יש גבול.

אלי אלאלוף: כרגע אנחנו דנים, ואורן, בבקשה תתרכז בנושא.

אלי אלאלוף: אני מבין שארגנתם פגישה ביניכם ודנתם.

אורן אסף חזן: לא.

אורן אסף חזן: ממש לא.

<מישל ג'ון כהן: (דבריו נאמרים בצרפתית ומתורגמים לעברית).

<מישל ג'ון כהן: אני עבדתי 17 שנים כרופא שיניים בטולוז.

<מישל ג'ון כהן: כולם יודעים מה קרה בטולוז, הפיגוע בבית הספר.

<מישל ג'ון כהן: אני אספתי את גופות הילדים בבית הספר.

<מישל ג'ון כהן: בנימין נתניהו הגיע במיוחד לטולוז ואמר לנו שכל היהודים צריכים לעלות לארץ ישראל כי זאת המדינה שלנו.

<מישל ג'ון כהן: הגעתי לכאן עם אשתי ועם כל המשפחה, עם שני הילדים שלנו, אחרי שמכרתי את מרפאת השיניים שלי, את הדירה שלי וכל הרכוש בצרפת.

<מישל ג'ון כהן: נסעתי למשרד הקליטה ואמרו לי לעבור את מבחן הרישוי.

<מישל ג'ון כהן: ניגשתי למבחן אבל כל המסמכים היו בעברית או באנגלית.

<מישל ג'ון כהן: מפני שעשיתי את המבחן כדי לחוש אותו, אין לי את הזכות לחיות בכבוד ולעבוד במקצוע שלי בישראל.

<מישל ג'ון כהן: הייתה לי בטולוז אחת ממרפאות השיניים הפרטיות הגדולות בעיר ויש לי הרבה ידע.

<מישל ג'ון כהן: אני מבקש את הרטרואקטיביות מפני שרק ניסיתי לחוש את המבחן ולא התכוננתי אליו ולכן לא צריך להעניש אותי על כך.

אלי אלאלוף: בעוד כמה דקות תקבל תשובה ממשרד הבריאות.

<לאה אלבז: אני יושבת ראש משותפת של ועדת עולים חדשים מטעם לשכת עורכי הדין.

<לאה אלבז: אני רוצה להתייחס לנקודה של הרטרואקטיביות של החוק.

<לאה אלבז: אני חושבת שהחוק בא להכיר בזה שרופא שיניים שעסק במשך חמש שנים או יותר, יש לו את הרמה ההולמת כדי לעסוק ברפואת שיניים בארץ.

<לאה אלבז: אם זאת המטרה של החוק, אם החוק בא לתקן את הנקודה הזאת, אני לא רואה סיבה למה החוק לא יהיה רטרואקטיבי ולמה נעניש את האנשים שנכשלו בעבר במבחן.

<לאה אלבז: אם אנחנו מכירים בזה שמישהו שעסק חמש שנים ברפואת שיניים ויש לו את היכולת לעסוק ברפואת שיניים בארץ, גם מי שנכשל בעבר במבחן, זאת לא הוכחה לכך שאין לו את היכולת לעסוק ברפואת שיניים בארץ.

אלי אלאלוף: אנחנו חשבנו על כך ותתקבל תשובה מפרופסור אפק.

אלי אלאלוף: אני לא יכול לכל החברים להתייחס.

<תהל עוגן: לא קיבלנו תשובה לשאלה מה לגבי מדינות אחרות.

<תהל עוגן: אנחנו לא מערערים על הרמה בצרפת, אבל מה קורה לגבי מדינות אחרות?

<תהל עוגן: מה עם אפריקה?

אלי אלאלוף: עוד הערה אחרונה שלך אדוני.

<דורון דינאי: (תרגום מצרפתית לעברית).

<דורון דינאי: תסלחו לי אבל אני אדבר עברית.

נורית קורן: ממש חצוף.

אלי אלאלוף: ההומור שלך.

נורית קורן: זה לא הומור.

נורית קורן: זה היה ממש חצוף.

אלי אלאלוף: אתה מבייש אותי כישראלי.

<דורון דינאי: לא.

<דורון דינאי: אני חושב שמי שעובד בישראל - - -

אלי אלאלוף: אנחנו מבקשים להפסיק את השיחה.

<דורון דינאי: אדוני, נתת לי רשות דיבור.

אלי אלאלוף: לא.

אלי אלאלוף: אני לא נותן לך.

<דורון דינאי: אני מתנצל.

<דורון דינאי: סליחה.

אלי אלאלוף: אל תנצל את רשות הדיבור להערות כאלה.

<דורון דינאי: אני אדבר עכשיו לעניין.

נורית קורן: אתה צריך לכבד את המשכן וגם את עצמך.

נורית קורן: אתה לא יכול לעשות את זה.

אלי אלאלוף: זה פשוט לא יאומן.

נורית קורן: אתה פשוט לא יכול לעשות את זה.

<דורון דינאי: אני מבקש לדבר.

<דורון דינאי: אני מבקש לומר שורה אחת.

נורית קורן: לא רוצים לשמוע אותך.

אלי אלאלוף: אל תחייב אותי לנקוט בצעדים.

<דורון דינאי: ברשותך, אני מבקש סליחה ולומר שורה אחת.

אלי אלאלוף: לא עכשיו.

<דורון דינאי: סליחה ושורה אחת.

אלי אלאלוף: לא.

אלי אלאלוף: קיבלתי את הסליחה שלך.

<דורון דינאי: משהו לעניין.

אלי אלאלוף: קיבלתי.

אלי אלאלוף: זה מספיק.

אלי אלאלוף: פרופסור אפק.

נורית קורן: לפני שהוא משיב.

נורית קורן: אני מבינה שיש בהליך של הבחינות, שאפשר שלוש פעמים להיבחן.

נורית קורן: אם זה כך, תציין בדיוק את כל הדבר הזה.

<ארנון אפק: אנחנו מיד נענה כמובן גם לשאלה של חברת הכנסת קורן.

<ארנון אפק: אני רק רוצה לענות לאנשים בסוגיה שהם העלו, מה קורה עם אלה שבעבר נכשלו בבחינה.

<ארנון אפק: כאן עמדנו על פי אותם עקרונות.

<ארנון אפק: מי שנכשל בבחינה ומרגע שהוא נכשל עבד כחמש שנים, אתם צריכים להבין שזה לא פטור גורף כמו שקיים ברפואה לאותן שבע מדינות.

<ארנון אפק: הבסיס לפטור הוא העבודה במשך חמש שנים בחוץ לארץ.

<ארנון אפק: זה הבסיס לעובדה שאדם מגיע ארצה כעולה ומתקבל לעבודה.

<ארנון אפק: לכן, אם אחרי שהוא נכשל הוא עבד חמש שנים ומראה שהוא עבד חמש שנים, למעשה זה מתחיל את הספירה מחדש מאותו רגע שהוא נכשל.

<ארנון אפק: אופציה נוספת, כדי לא להכריח אנשים שעבדו בחוץ לארץ חמש שנים מאז כישלונם כי הם לא יכלו לעבוד בארץ, זה לאפשר להם לעשות רק את הבחינה המעשית ושוב, זה כדי לאזן.

<ארנון אפק: רבותיי, כל העשייה היא מהלך של איזונים.

<ארנון אפק: שאלתם באופן כללי.

<ארנון אפק: הסוגיה קשורה לעולם אחר, לעולם הבקרה והפיקוח שלנו כמשרד בריאות אחרי רופאי השיניים בישראל, אחרי כלל רופאי השיניים בישראל, בוגרי האוניברסיטאות בארץ, בוגרי האוניברסיטאות בחוץ לארץ שעלו לארץ, אלה שעברו את הבחינה בארץ.

<ארנון אפק: עדיין המודל הזה פתוח.

<ארנון אפק: אגב, אחרי שלוש פעמים, אתה צריך לעשות קורס הכנה.

<ארנון אפק: אין הגבלה אבל אתה נדרש אחרי שלוש פעמים לעשות קורס הכנה.

<ארנון אפק: אגב, המסלול הזה נשאר.

<ארנון אפק: אחד משלושת המסלולים נשאר.

<ארנון אפק: אתה לא צריך לחכות חמש שנים ולעבוד בחוץ לארץ כדי לעלות ארצה אלא אתה יכול לבוא אחרי שנתיים ולעשות את הבחינה הזהה.

<ארנון אפק: לא פגענו בנושא הזה.

נורית קורן: יש תקופה בין בחינה לבחינה?

<ארנון אפק: לא.

<ארנון אפק: אין פז"מ.

<ארנון אפק: בסופו של דבר, אם אנחנו מגיעים למצב שאדם או שנבחן בארץ בעבר או שעבד בחוץ לארץ במשך חמש שנים, מרגע זה הסוגיה היא אחרת לגמרי.

<ארנון אפק: סוגיית הפיקוח והבקרה של משרד הבריאות אחרי רופאי השיניים כולם במדינת ישראל, זה נושא חשוב.

<ארנון אפק: אני הקשבתי לו יחד עם הגורמים המקצועיים ודוקטור זוסמן ופרופסור קפה ממועצה המדעית ידונו בסוגיה הזאת ונצטרך למצוא לזה פתרון שכן ידגיש את נושא הפיקוח והבקרה על כלל הרופאים במדינת ישראל.

<ארנון אפק: גם בפן הזה נדאג לפן המקצועי.

<ארנון אפק: ברשותך, אני אפנה לסטודנטים כי אני גם מלמד ובעיני זה חשוב.

<ארנון אפק: המערך המקצועי ביחד עם המערך הפוליטי צריכים לשמור על איזונים, גם על בריאות הציבור אבל גם על הזכות ועל היותנו מדינה קולטת עלייה ומדינה מקצועית.

<ארנון אפק: צריך למצוא את האיזונים בדיוק במקום הזה.

<ארנון אפק: אני חושב שהחוק הזה והפתרונות שמצאנו לאנשים, גם בראייה הרטרואקטיבית, שומרים על האיזונים ואנחנו יחד נפעל גם לחיזוק הפן המקצועי והבקרה המקצועית שלנו על כלל רופאי השיניים בישראל.

אלי אלאלוף: ברשות

אלי אלאלוף: כם, אני רוצה לעבור לקריאת התקנות.

<תהל עוגן: לא קיבלנו תשובה.

<תהל עוגן: רופא שלמד בהודו והגיע לארץ.

אלי אלאלוף: אותם כללים חלים על כולם.

אלי אלאלוף: עוד לא סיימתם את הלימודים וכבר אתם שופטים מדינה עם מיליארד תושבים.

<קריאה: לא.

<קריאה: אנחנו רק מבקשים לבדוק אותם.

אלי אלאלוף: תגידו לפרופסורים שלכם שיש עוד שיעור אחד לפחות שעליכם ללמוד אותו.

<דינה כהן: אני מייצגת כאן את חבר הפרלמנט הצרפתי מאיר חביב.

אלי אלאלוף: כאן לא מייצגים חבר פרלמנט.

אלי אלאלוף: מבחינת החוק זה לא מתאפשר.

אלי אלאלוף: את מייצגת את עצמך.

<דינה כהן: בסדר.

<דינה כהן: אני מייצגת את עצמי.

אלי אלאלוף: למסור דרישת שלום לחבר שלך, מותר.

<דינה כהן: אמסור לו בשם כולכם.

<דינה כהן: חבר הפרלמנט מאיר חביב אתו עבדתי בשנים האחרונות, הופעלו לחצים כבדים לקידום תיקון החוק ואנחנו מברכים על כך ומברכים את כל הנוכחים שהובילו לכך.

<דינה כהן: הייתה כאן באמת בעיה קשה בקרב רופאי השיניים באופן ספציפי בצרפת שהתקשו עם המבחן ויש לנו כאן כמה דוגמאות עליהן שמענו במהלך השנים והם אלו שבעצם הובילו לתיקון הזה עליו אנחנו מברכים.

<דינה כהן: הדבר שרצינו גם אנחנו לדבר עליו זה כל הנושא של הרטרואקטיביות.

<דינה כהן: אני רוצה להבין לפחות בנושא של הצרפתים בכמה רופאי שיניים מדובר.

אלי אלאלוף: לא.

אלי אלאלוף: זה לא הזמן.

אלי אלאלוף: זה לא הדיון.

אלי אלאלוף: אם תרצי, תלכי למשרד הקליטה ושם תקבלי את הנתונים.

<דינה כהן: בסדר.

<דינה כהן: לא לגבי המספר הזה.

<דינה כהן: בכל אופן, אנחנו כן חושבים שיש להתחשב באלו שכפי שהציגו את זה עד עכשיו עברו את הבחינה והרבה פעמים גם כדי לחוש ולהבין במה מדובר.

<דינה כהן: אם הם היו עולים היום אחרי עשרים שנות ניסיון ולא חמש שנים כפי שאתם מבקשים, הם היו מתקבלים באופן אוטומטי.

<דינה כהן: כפי שנאמר כאן, אין סיבה להעניש אותם על כך.

אלי אלאלוף: השר רוצה להתייחס.

זאב אלקין: אני רוצה להתייחס בקצרה לסוגיה של אלה שנכשלו במבחן כי היא עלתה גם בשיח מקדים בינינו לבין משרד הבריאות.

זאב אלקין: צריך להבין שהעמדה הראשונית של משרד הבריאות, ואני יכול להבין את העמדה הזאת, הייתה מאוד פשוטה.

זאב אלקין: מי שנכשל בבחינה, אין לזה תקנה אלא אם כן לעשות עוד פעם את הבחינה ולעבור אותה כי כל הרעיון של הפטור הוא לתת ליהנות מהספק אבל ברגע שאין ספק ובן אדם נכשל, אי אפשר לתת את הפטור.

זאב אלקין: היה כאן משא ומתן ממושך מאוד ואינטנסיבי יותר מאשר ממושך בינינו – מי שהוביל את זה היה יושב ראש הוועדה ואני לקחתי בזה חלק – מול משרד הבריאות בניסיון למצוא איזשהו פתרון לאנשים שנכשלו.

זאב אלקין: לכן נפתחו, כתוצאה מהמשא ומתן הזה, שתי אופציות שכרגע הן מופיעות בתקנות.

זאב אלקין: האופציה האחת היא לאלה שנכשלו בעבר וחזרו ועבדו, ויש כאלה, כתוצאה מכך שנכשלו.

זאב אלקין: אנחנו לא מעודדים כאן אנשים לחזור אבל מי שזה קרה לו ובגלל הכישלון הוא חזר ועברו כבר חמש שנים, זה אומר שהוא צבר בפועל עשר שנים ניסיון ולא חמש שנים ניסיון ולמעשה הבחינה כבר לא משקפת כי עבר כבר הרבה זמן, בן אדם כזה יכול עכשיו לחזור בחזרה לארץ והוא יקבל את הפטור.

זאב אלקין: זאת אופציה אחת.

זאב אלקין: האופציה השנייה היא לאלה שכאן.

זאב אלקין: אנחנו לא רוצים לעודד אף אחד לחזור וגם להם יש הקלה כי רוב הטענות על הכישלון היו דווקא על המבחן העיוני ובצדק, בגלל בעיות השפה וכולי.

זאב אלקין: כאן הסכים משרד הבריאות – ואני מברך אותו על כך – לוותר גם במקרים כאלה על המבחן העיוני ולהסתפק במבחן המעשי בלבד.

זאב אלקין: מעבר לזה, לדעת אין שום סיכוי להתקדם במה שאתם קוראים רטרואקטיביות כי אני יכול להבין את משרד הבריאות שאומר שמי שנכשל ולא יצליח להוכיח יכולת מעשית בפועל – נשים בצד את הפן התיאורטי – באמת משרד הבריאות לא יכול לקחת אחריות על העבודה שלו.

זאב אלקין: אני חושב שכרגע הושג בזכות הפעילות המאוד מאוד נחרצת של יושב ראש הוועדה מקסימום שאפשר להשיג בהיבט הזה.

זאב אלקין: אני יודע שזה לא פותר את הבעיות של כולם, זה ברור אבל זה פותר בעיות של חלק מהאנשים.

זאב אלקין: מצד שני, יש גבול עד כמה משרד הבריאות יכול להגמיש את המסגרות ואני חושב שהם הלכו כאן מעל ומעבר.

אלי אלאלוף: אני מצטער, אני חייב להפסיק את הדיון.

אלי אלאלוף: אנחנו נקרא את התקנות ואחר כך אם יישאר לנו זמן, נוכל להתייחס ולהעיר כמה הערות.

<שמרית גיטלין שקד: ראשית, אני מבקשת להבהיר שאני מקריאה נוסח שהוא מסומן כנוסח ג'.

<שמרית גיטלין שקד: תקנות רופאי השיניים (תנאים למתן פטור מחובת בחינה), התשע"ו-2016 בתוקף סמכותי לפי סעיף 6(ג) לפקודת רופאי השיניים (נוסח חדש), התשל"ט-1979 (להלן – הפקודה), לאחר התייעצות עם המועצה המדעית ובאישור ועדת העבודה, הרווחה והבריאות של הכנסת, אני מתקין תקנות אלה:

<שמרית גיטלין שקד: הגדרות בתקנות אלה – "בחינה" – בחינה מעשית או בחינה עיונית כמשמעותן בתקנות הרישוי.

<שמרית גיטלין שקד: "המבקש" - רופא שיניים מחוץ לישראל המבקש פטור מבחינה.

<שמרית גיטלין שקד: "עיסוק כדין" – עיסוק ברפואת שיניים תחת רישיון או תעודה תקפים הנדרשים לפי הדין החל במדינת החוץ.

<שמרית גיטלין שקד: "רופא שיניים מחוץ לישראל" – רופא שיניים שעסק כדין ברפואת שיניים קלינית מחוץ לישראל.

<שמרית גיטלין שקד: "תקנות הרישוי" – תקנות רופאי השיניים (בחינת רישוי), התשנ"ב-1992.

<שמרית גיטלין שקד: תנאים למתן פטור מחובת בחינה לרופאי שיניים מחוץ לישראל רופא שיניים מחוץ לישראל, המתקיימים בו התנאים המפורטים בסעיף 6(א)(1), (2) ו-(4) לפקודה – זאת השכלה, אדם הגון ומחלה מסכנת - פטור מחובת בחינה ובלבד שעסק כדין וברמה מקצועית הולמת ברפואת שיניים קלינית מחוץ לישראל במשך חמש שנים לפחות במהלך שבע השנים שקדמו למועד הגשת בקשה לפטור מבחינה, לפי תקנה 3.

<שמרית גיטלין שקד: הוכחת עיסוק ברפואת שיניים קלינית מחוץ לישראל המבקש יגיש בקשה לפטור מבחינה ובה יוכיח להנחת דעתו של המנהל כי התקיימו בו כל המפורטים להלן.

<שמרית גיטלין שקד: ניתן לבקש בבקשה פטור מבחינה אחת או משתיהן: עסק כדין ברפואת שיניים קלינית מחוץ לישראל באחד או משני אלה: בית חולים רשום לפי הדין החל באותה מדינה.

<שמרית גיטלין שקד: מרפאת שיניים ובלבד שהציג את האישורים הבאים: אם מרפאת השיניים נדרשת לפעול תחת רישיון או תעודה לפי הדין החל באותה מדינה – רישיון או תעודה תקפים של שמרפאת השיניים בשנים שבהן עסק.

<שמרית גיטלין שקד: הצגת תלושי שכר ואישור המעסיק על עיסוקו או תשלום לרשויות המס על שם המבקש בתקופת העיסוק.

<שמרית גיטלין שקד: אם באותה מדינה קיים פנקס עבודה – רישום העיסוק בפנקס העבודה.

<שמרית גיטלין שקד: אביטל, מדובר בתנאים מצטברים, נכון?

<אביטל וינר אומן: כן.

<אביטל וינר אומן: אבל הוא יכול להוכיח או בבית חולים רשום או במרפאה.

<שמרית גיטלין שקד: כן.

<שמרית גיטלין שקד: אבל את מדברת על תנאים מצטברים.

<שמרית גיטלין שקד: (2) המנהל רשאי לדרוש מהמבקש כל אישור אחר הנדרש להוכחת העיסוק, בתקופה שלה טוען המבקש, להנחת דעתו.

<שמרית גיטלין שקד: אי מתן פטור לנכשלים בבחינה כאן אני מקריאה את הנוסח שנוסח ממש זמן קצר לפני תחילת ישיבת הוועדה ויכול להיות שמשרד הבריאות אחר כך יפרסם את זה בשינויי נוסח כאלה ואחרים, אבל זאת המהות.

<שמרית גיטלין שקד: אני מזכירה שהגדרת בחינה היא בחינה מעשית או עיונית כך שאפשר לקרוא את זה רק כדי שיהיה ברור שלא יינתן פטור מבחינה לפי תקנות אלה למי שניגש לבחינה מעשית או עיונית ונכשל בה לפני או אחרי תחילתן של תקנות אלה.

<שמרית גיטלין שקד: לא יינתן פטור מבחינה לפי תקנות אלה למי שניגש לבחינה ונכשל בה לפני או אחרי תחילתן של תקנות אלה, ואולם: מי שלאחר שנכשל בבחינה, עסק כדין חמש שנים לפחות ברפואת שיניים כאמור בתקנות 2 ו-3 – פטור מבחינה מעשית ועיונית.

זאב אלקין: המשמעות של הסעיף היא שמישהו צבר עשר שנים בפועל.

<קריאה: לגשת לבחינה הראשונית, הוא לא חייב.

זאב אלקין: גם זה נכון.

אלי אלאלוף: זה מינימום חמש שנים מתוך שבע שנים, ואם הוא לא ניגש, הוא ניגש פעם ראשונה.

<שמרית גיטלין שקד: אביטל, אולי עשה כדין חמש שנים אחרי הבחינה, אבל בעצם את צריכה לומר כמה זה קרוב למועד בו הוא מבקש את הפטור.

<אביטל וינר אומן: הכוונה שאם הוא ניגש לפני עשרים שנים לבחינה?

זאב אלקין: הוא לא יכול לבקש פטור, אם הוא לא עבד חמש שנים מתוך שבע שנים.

<שמרית גיטלין שקד: רופא שעסק כדין חמש שנים לפחות כאמור בתקנת 2 ו-3, אך בשל הוראות הרישא, הוא אינו זכאי לפטור בשל כך שנכשל בבחינה מעשית או עיונית, יהיה זכאי לפטור מבחינה עיונית, אם עמד בהצלחה בבחינה המעשית.

אלי אלאלוף: אתם רואים שלא סתם כל אחד יבוא וייכנס.

<תהל עוגן: זה כל רופא בבוליביה שלמד 15 שנים או בהודו או במדינות שאף אחד מאתנו לא יודע מה הרמה שם.

<תהל עוגן: אנחנו יודעים שזאת לא הרמה שקיימת בצרפת ולא הרמה שקיימת בארצות הברית ולא הרמה שאנחנו רוצים כאן בישראל.

<תהל עוגן: אני דואגת לבריאות השיניים בישראל.

אלי אלאלוף: גם אני.

<תהל עוגן: אני מפחדת שבן אדם שקיבל תעודה שאני לא יודעת מה טיבה, יכניס מקדח לפה של ילד.

<תהל עוגן: זה הפחד שלי וזה צריך להיות גם הפחד שלך ואני לא מבינה איך יש עצימת עיניים בתחום כזה ואין הגבלה למדינות לגביהן החוק הזה תקף.

<דורון דינאי: ברשות כבודו, שתי שורות קצרות.

<דורון דינאי: צריך לזכור שהחוק הזה, התיקון לחוק והתקנות מכוחו לא מתייחסים דווקא לעולים חדשים אלא הם חלים באותה מידה גם על אזרחים ישראלים שהחליטו לעקוף את מסלול הלימוד והרישוי הרגיל בישראל ולעשות קפנדריה, ללכת לחוץ לארץ ולחזור בחזרה.

<דורון דינאי: זה חל עליהם באותה מידה.

<דורון דינאי: כך שעם כל הרצון לעודד עלייה, צריך לזכור שאנחנו מכניסים פנימה עוד כמות בלתי ידועה של אנשים.

אלי אלאלוף: כל מי שמותר לו להגיע לארץ הזאת.

<דורון דינאי: כן, אבל זה לא קשור רק לעידוד עלייה כי החוק חל גם על ישראלים.

אלי אלאלוף: אני לא אמרתי את זה.

אלי אלאלוף: אתה אומר את זה.

אלי אלאלוף: כל אחד שרוצה.

<דורון דינאי: הסטטיסטיקות שלדעתי משרד הבריאות היה צריך להציג אותן, ואני יודע אותן רק ממה ששמעתי ממשרד הבריאות, מהניסיון שלו מבחינת מי שניגשו לבחינה הזאת ברפואת שיניים בשנים האחרונות, הרוב המכריע הגיע ממדינות עולם שלישי – ערב ועוד מקומות ופה ושם כמה מדינות קומוניסטיות לשעבר – וחלק קטן ביותר הגיע ממדינות שאנחנו כולנו שמחים שיבואו מהם רופאים כמו צרפת או ארצות הברית אבל לצערי לא הם הרוב המכריע של האנשים שהחוק הזה חל עליהם.

<דורון דינאי: צריך לזכור את זה.

<דורון דינאי: עם כל הרצון לעזור, בצדק, לכמה אנשים ממדינות שאנחנו רוצים לעודד מהן את העלייה, אנחנו נמצא את עצמנו מכשירים כאן בסיטונאות מסלול עוקף רישוי רגיל שאנשים בצורה מתוכננת ילכו לעשות אותו עכשיו כי החוק מאפשר להם.

<מיכאל בן סעדון: להשיב לאלה שדואגים לחוק.

<מיכאל בן סעדון: אני מנכ"ל קעליטה, ארגון גג של עולי צרפת.

<מיכאל בן סעדון: אני רוצה להרגיע את החלק הזה של החדר.

<מיכאל בן סעדון: אחרי שיש רוח חדשה במשרד הבריאות, אני מדבר על פרופסור ארנון אפק, ועל השר והמנכ"ל, בעזרת השר ואלי אלאלוף, והם באמת דואגים לאיזון בין עידוד עלייה ורמת הבריאות.

<מיכאל בן סעדון: אתם יכולים להיות רגועים.

<מיכאל בן סעדון: אנחנו גם אזרחים ואני כאזרח ישראלי, לפני שאני עולה חדש, יש לי את אותה דאגה כמו שיש לכם.

<מיכאל בן סעדון: אתם רואים שבתקנה כתוב רמה מקצועית הולמת.

<תהל עוגן: אין לזה משמעות.

<מיכאל בן סעדון: אני מכיר את התהליכים של משרד הבריאות.

<תהל עוגן: אין לזה שום משמעות.

<תהל עוגן: אין כל יכולת פיקוח.

<מיכאל בן סעדון: אני רוצה להזכיר לכולנו שאנחנו דואגים לאינטרס של מדינת ישראל.

<מיכאל בן סעדון: אני שומע הרבה על קיפוח כאן וקיפוח שם, אבל זה לא מעניין.

<מיכאל בן סעדון: אנחנו דואגים לאינטרס של מדינת ישראל וזה חוק שהוא מעודד אותו.

<מיכאל בן סעדון: לגבי התוכן.

<מיכאל בן סעדון: אני רוצה להציע תיקון לגבי חמש שנים מתוך שבע שנים של ניסיון.

<מיכאל בן סעדון: אני יכול לדמיין מצבים של אישה בהיריון שאולי שבע שנים זה לא מספיק והייתי מאריך לשמונה או לתשע שנים כי נסיבות החיים יכולות לגרום לכך.

<מיכאל בן סעדון: אני חושב שהתקופה מעט קצרה ומבקש להאריך אותה.

אלי אלאלוף: דווקא ניסינו לקצר.

<מיכאל בן סעדון: הוא צריך להוכיח חמש שנים של ניסיון בשבע השנים האחרונות.

<מיכאל בן סעדון: אני חושב שצריך ללכת על שמונה או תשע שנים.

<ניקול מסטבאום כהן: שאלה.

<ניקול מסטבאום כהן: האם אפשר בעצם לחשוב להכניס את הפטור רק לשבע המדינות שפטורות גם מהמבחן של הרפואה הכללית?

זאב אלקין: היום כבר לא.

זאב אלקין: הנושא הזה נדון בזמנו עת נדון החוק כי התקנות חייבות להתאים לחוק.

זאב אלקין: עלתה שם האופציה הזאת ונדמה לי שאני אפילו זה שהעלה אותה.

זאב אלקין: הצעתי שעל שבע המדינות ניתן פטור מידי בלי צורך בחמש שנים ועל המדינות האחרות נעשה תנאים יותר מקשיחים.

זאב אלקין: בסוף האופציה הזאת נדחתה והמחוקק החליט.

זאב אלקין: זאת גם הייתה העמדה של שר הבריאות שהוא מעדיף שיהיו חמש שנים.

זאב אלקין: גם רופאים שבאים מצרפת פטורים במידי ולא צריך חמש שנות ניסיון.

זאב אלקין: לעומת זאת רופא שיניים שיבוא, כן צריך חמש שנות ניסיון.

זאב אלקין: העדיף משרד הבריאות רף אחיד שיכלול ולא ללכת לאופציה המדורגת.

זאב אלקין: לכן התקנות לא יכולות אפילו לקבוע אחרת כי בנושא הזה הוכרע עוד בשלב של החקיקה, שהגישה תהיה אחידה.

זאב אלקין: לכן, אם ירצו לשנות את הדבר הזה, יצטרכו לחזור לחוק הראשי.

זאב אלקין: אם יהיה ניסיון שלילי כתוצאה מהפעלת החוק, אני מניח שזה מה שמשרד הבריאות ייזום אבל האופציה הזאת עלתה בתהליך החקיקה, נדונה כאן בהרחבה, אנכי הקטן הצעתי אותה לכאן ולכאן, היו כאן אנשים שהיו מרוויחים מזה והיו כאלה שלהפך, היו מרחיבים את תקופת הניסיון או שהיו שמים הסתכלות בנוסף לתהליך הזה של הניסיון.

זאב אלקין: היו כל מיני אופציות שנדונו על השולחן באופן גלוי ולא בחדרי חדרים אבל בסוף הכריע משרד הבריאות שהוא מעדיף גישה אחידה והכנסת אימצה את זה.

אלי אלאלוף: אנחנו נחזור לנושא גם של הרופאים, הרוקחים וכל המקצועות ונתקן.

אלי אלאלוף: נלך לכיוון בו נתווה את החוק של רופאי השיניים.

אלי אלאלוף: אנחנו נצביע.

אלי אלאלוף: מי בעד אישור תקנות רופאי השיניים (תנאים למתן פטור מחובת בחינה), התשע"ו-2016?

אלי אלאלוף: מי נגד?

אלי אלאלוף: בעד אישור התקנות – פה אחד

אלי אלאלוף: התקנות אושרו פה אחד.

נורית קורן: למה אתם צוחקים?

נורית קורן: אנחנו חברי כנסת שאכפת לנו.

<קריאה: את לא תלכי לרופא שיניים כזה.

אלי אלאלוף: הישיבה נעולה.

אלי אלאלוף: תודה רבה לכם.